Il-produtturi tal-UE se jirċievu baġit ikbar ta' EUR 133 miljun fl-2017 għall-promozzjoni tal-prodotti agrikoli tal-UE barra u ġewwa l-UE u biex ikomplu jfittxu swieq ġodda. Illum il-Kummissjoni adottat l-istrateġija ta' promozzjoni 2017 għall-prodotti agrikoli tal-UE b'baġit totali ta' €133 miljun filwaqt li fl-2016 kien hemm disponibbli €111-il miljun. Dan l-ammont se jikkofinanzja bosta programmi, li l-biċċa l-kbira minnhom għandhom fil-mira pajjiżi u reġjuni terzi, inkluż iċ-Ċina, il-Lvant Nofsani, l-Amerika ta' Fuq, l-Asja tax-Xlokk u l-Ġappun. Din l-orjentazzjoni tappoġġja l-ispinta li tnediet aktar kmieni din is-sena mill-offensiva diplomatika tal-Kummissarju Hogan biex jinstabu swieq ġodda u jkun appoġġjat il-konsum tal-prodotti tal-UE barra minn pajjiżhom. Wara li ġie lura minn missjoni uffiċjali fil-Vjetnam u l-Indoneżja, il-Kummissarju għall-Agrikoltura u l-Iżvilupp Rurali tal-UE Phil Hogan qal: "Għandi pjaċir inħabbar dawn il-programmi ġodda, speċjalment fil-kuntest tad-diffikultajiet reċenti tas-suq. Għadni ġej mill-Asja bħala parti mill-isforzi tagħna biex tingħata spinta lill-esportazzjonijiet agroalimentari, u ninsab impressjonat bl-interess muri mill-importaturi u l-konsumaturi f'din il-parti tad-dinja. Hija wkoll partikolarment importanti aktar espansjoni tal-programmi ta' promozzjoni tagħna s-sena d-dieħla għax dan jgħin ukoll biex jiġu stimulati t-tkabbir ekonomiku u l-impjiegi fis-settur agroalimentari. Inqisu li żieda fl-esportazzjonijiet ta' €1 biljun toħloq madwar 14 000 impjieg mal-UE kollha. Ninsab partikolarment kuntent li dan jinkludi inizjattiva ġdida biex tingħata spinta lill-prodotti minn agrikoltura sostenibbli.” Sejħa għal proposti biex il-produtturi jibbenefikaw mill-baġit ta' promozzjoni tal-2017 se titnieda sa mhux aktar tard minn Jannar 2017. Organizzazzjonijiet li jagħmlu l-proposta tagħhom jistgħu japplikaw u l-kampanji tagħhom, li normalment ikunu fuq tliet snin, se jiġu kofinanzjati mill-Kummissjoni Ewropea b'rati ta' bejn 70 u 85%. Il-baġit għall-2017 jirrappreżenta żieda ċara meta mqabbel ma' €111-il miljun ta' din is-sena, u dan juri l-appoġġ li jingħata lill-produtturi agroalimentari tal-UE. Il-kampanja ta' promozzjoni tal-2016 qed issegwi l-mixja tagħha b'suċċess hekk kif il-benefiċjarji finali ġew magħżula u se jkunu f'pożizzjoni li jagħtu bidu għall-kampanji tagħhom kmieni s-sena d-dieħla. Il-kampanji magħżula, li 60 minnhom huma programmi singoli u 6 programmi multipli*, juru involviment usa' u aktar varjat minn qatt qabel. Fil-fatt, dawn ikopru 32 pajjiżi terzi, meta mqabbla mat-23 tas-sena l-oħra, u fi ħdan iż-żewġ destinazzjonijiet ewlenin, l-Istati Uniti u ċ-Ċina, se jmorru ferm lil hinn mill-iktar żoni mmirati ta' New York u Beijing. Il-prodotti li se jkunu l-aktar reklamati fil-kampanji huma l-frott u l-ħaxix (30% tal-programmi), u warajhom il-laħam (17%) u l-prodotti tal-ħalib (15%). Dan jirrifletti l-importanza tal-politika ta' promozzjoni għall-appoġġ ta' setturi li għaddejjin minn sitwazzjonijiet diffiċli tas-suq, bħall-prodotti tal-ħalib u tal-laħam tal-majjal. Infografika tal-politika ta' promozzjoni tal-UE tinsab onlajn Għal aktar informazzjoni dwar il-politika ta' promozzjoni agrikola, ara hawn. Sfond dwar il-programm ta' ħidma ta' promozzjoni 2017 Għadd ta' bidliet huma previsti għall-promozzjoni tas-sena d-dieħla. Apparti baġit akbar għall-2017 - €133-il miljun meta mqabbla ma' €111-il miljun fl-2016 b'rata ta' kofinanzjament ta' 70%-85% - €9.5 miljun se jkunu disponibbli għal azzjonijiet ta' promozzjoni ġestiti direttament mill-Kummissjoni, (pereżempju paviljuni tal-UE f'fieri f'pajjiżi terzi, missjonijiet ta' livell għoli). Madwar € 63 miljun huma stanzjati għal programmi ta' promozzjoni sempliċi fuq swieq ta' pajjiżi terzi. Il-pjan qed jerġa' jqiegħed enfasi fuq prodotti taħt l-iskemi tal-kwalità tal-UE, mir-reġjuni l-aktar imbiegħda u minn produzzjoni organika, iżda jinkludi wkoll elementi speċifiċi għas-setturi milquta minn diffikultajiet tas-suq, bħal dawk tal-ħalib u tal-laħam tal-majjal u taċ-ċanga, u ammont ulterjuri ta' €4.5 miljun huwa disponibbli għal setturi li jiffaċċjaw kriżijiet mhux mistennija. Element ieħor ġdid għall-2017 hija allowance (€15-il miljun) għal programmi ta' promozzjoni li jżidu s-sensibilizzazzjoni dwar l-agrikoltura sostenibbli u r-rwol tal-agrikoltura għall-azzjoni klimatika fis-suq intern. Is-sejħiet għal proposti għall-2017 se jkunu ppubblikati sa mhux aktar tard minn Jannar 2017. Ammonti previsti - miljuni € PROGRAMMI SEMPLIĊI fis-Suq Intern 22.5 1. Skemi tal-kwalità 12.375 2. Ġeneriċi 10.125 PROGRAMMI SEMPLIĊI f'Pajjiżi Terzi 63 3. Iċ-Ċina, l-Asja tax-Xlokk 14.75 4. L-Istati Uniti tal-Amerika, il-Kanada, il-Messiku 11.6 5. L-Afrika, il-Lvant Nofsani 8.45 6. Reġjuni oħrajn 11.6 7. Prodotti tal-ħalib u laħam tal-majjal 12.6 8. Laħam taċ-ċanga 4 Tfixkil fis-suq/sejħa addizzjonali għal proposti 4.5 Total SEMPLIĊI 90 PROGRAMMI MULTIPLI Miljuni € Programmi li jżidu s-sensibilizzazzjoni dwar l-agrikoltura sostenibbli u r-rwol tal-agrikoltura għall-azzjoni klimatika fis-suq intern. 15.05 Informazzjoni dwar skemi tal-kwalità tal-UE 15.05 Programmi li jenfasizzaw il-karatteristiċi speċifiċi tal-metodi agrikoli fl-Unjoni u l-karatteristiċi tal-prodotti agroalimentari tal-UE 12.9 Total MULTI 43 TOTAL PROGRAMMI SEMPLIĊI u MULTIPLI 133 Inizjattivi proprji tal-Kummissjoni 9.5 TOTAL TA' AZZJONIJIET TA' PROMOZZJONI 142.5 * Programm sempliċi huwa programm ta' promozzjoni ppreżentat minn organizzazzjoni li tagħmel proposta waħda jew aktar mill-istess Stat Membru. Programm multiplu huwa programm ippreżentat minn tal-anqas żewġ organizzazzjonijiet li jagħmlu proposta minn tal-anqas żewġ Stati Membri, jew minn organizzazzjoni Ewropea waħda jew aktar.